Tuotteet ja palvelut vuonna 2013 (Tietojen kerääminen ja analysointi)

ENNALTAEHKÄISY JA TUTKIMUS Erityistavoite 1: Virasto luo perustan työterveyttä ja työturvallisuutta koskevan tutkimuksen ja toimien painopisteiden määrittämiselle siten, että se yksilöi ja seuraa alan kehityssuuntauksia ja ennakoi uusia ja esiin nousevia riskejä laaja-alaisella ennakointitutkimuksella. Julkaistiin kaksi e-Facts-tiedotetta ja kaksi oheisriskien yksilöintiä koskevaa tarkistuslistaa työterveydestä ja työturvallisuudesta ekologisen rakentamisen alalla sekä työterveydestä ja työturvallisuudesta pienen mittakaavan aurinkoenergiasovellusten yhteydessä. Julkaisut esiteltiin 3. kesäkuuta internet-esittelyn avulla EU:n vihreän viikon yhteydessä. Julkaisut ovat saatavilla keskitetyn asiointipisteen kautta, joka koskee työterveyttä ja työturvallisuutta aiemmin vuoden aikana luotujen vihreiden työpaikkojen yhteydessä. Kesäkuun alussa julkaistiin saksan-, italian- ja puolankieliset versiot yhteenvedosta, jossa ennakoitiin uusien ja esiin tulevien työterveyttä ja työturvallisuutta koskevien riskien kehitystä vihreisiin työpaikkoihin liittyvien uusien teknologioiden alalla (Foresight on new and emerging OSH risks associated with new technologies in green jobs). Yhteenvedon ranskankielinen versio julkaistiin lokakuun alussa. Kansallisten tietokeskusten kanssa järjestettiin 12. ja 13. marraskuuta kehityksen ennakointia koskeva seminaari, jonka tarkoituksena oli levittää skenaarioita ja kehityksen ennakointia koskevia havaintoja, esitellä ja kannustaa skenaarioiden soveltamista päätöksentekoon sekä edistää vihreitä työpaikkoja koskevan kehitysennusteen merkitystä toimintapolitiikan kannalta. Tilannekatsauksesta, joka koski terveydenhuoltoalan nykyisiä ja tulevia kysymyksiä avohuolto ja kotihoito mukaan lukien, saatiin alustava versio. Erityistavoite 2: Virasto osallistuu aiempaa keskitetympään tutkimus- ja ennaltaehkäisytyöhön arvioimalla ja analysoimalla riskitekijöihin sekä terveyteen kohdistuviin vaikutuksiin liittyvää tutkimusta. Aihekeskukselta saatiin työperäisiä syöpätauteja ja syövän riskitekijöitä koskeva raporttiluonnos, joka perustui vuonna 2012 järjestettyyn aihepiiriä koskeneeseen työpajaan. Työterveydestä ja työturvallisuudesta ja nanomateriaaleista julkaistiin kolme e-Facts-tiedotetta (nanomateriaalien hallintavälineet työpaikalla sekä ennaltaehkäisy; nanomateriaalit terveydenhuoltoalalla, työterveyden ja työturvallisuuden riskit ja ennaltaehkäisy; nanomateriaalit ja ylläpito: työterveyttä ja työturvallisuutta koskevat riskit ja niiden ennaltaehkäisy). Tiedotteet esiteltiin 24. kesäkuuta samanaikaisesti uuden, nanomateriaalien hallintaa työpaikalla koskevan keskitetyn asiointipisteen kanssa. Asiointipisteen kautta ovat saatavilla kaikki työterveyttä ja työturvallisuutta ja nanomateriaaleja koskevat viraston tiedotusmateriaalit. Naisten työssäkäyntiä koskeva raportti julkaistiin. Raportissa käsitellään työllisyyssuuntauksia ja niiden vaikutusta naisten työterveyteen ja työturvallisuuteen (viimeaikaiset kehityssuuntaukset mukaan lukien), työterveyttä ja työturvallisuutta koskevia tilastoja, työperäisiä syöpätauteja (mukaan lukien vuorotyön ja rintasyövän väliset yhteydet), tuki- ja liikuntaelimistön sairauksia ja stressiä sekä väkivaltaa ja ahdistelua palveluammateissa. Lisäksi raportissa käsitellään olemassa olevia tutkimuksia harmaata työtä tekevien naisten työterveydestä ja työturvallisuudesta sekä työssäkäyvien naisten työkyvyttömyydestä ja kuntoutuksesta. Raportissa annetaan valikoituja esimerkkejä tasa-arvon valtavirtaistamisesta työterveyden ja työturvallisuuden alalla kolmesta jäsenvaltiosta. Raportin on tarkoitus täydentää viimeaikaisia toimintapoliittisia aloitteita koskevaa viraston tapaustutkimusraporttia, joka julkaistaan vuonna 2014. Erityistavoite 3: Virasto tukee työterveyttä ja työturvallisuutta koskevan tutkimuksen ja toimien painopisteiden määrittämistä siten, että se laatii yleiskatsauksen työterveys- ja työturvallisuusalan tilanteesta Euroopassa aiempien ja tämänhetkisten tietojen pohjalta. Syyskuussa toimitettiin loppuraportti, joka koski työterveyden ja työturvallisuuden laiminlyönnistä aiheutuvia makrotason kustannuksia. Hankkeen tavoitteena on arvioida eri menetelmiä, joiden avulla arvioidaan työterveyden ja työturvallisuuden puutteellisuudesta tai laiminlyönnistä aiheutuvia kustannuksia. Näin pyritään hahmottamaan eri arvioiden taustalla vaikuttavat perusteet ja saamaan parempi käsitys puutteellisen työterveyden ja työturvallisuuden taloudellisista vaikutuksista. Tarkoituksena on myös tarjota tietoa Euroopan tasolla ja kansallisella tasolla toimivien poliittisten päätöksentekijöiden tueksi, luoda kattava perusta keskeisistä aihealueen kysymyksistä käytävälle keskustelulle sekä tukea lisätutkimustyön kehittämistä ja edistämistä. Erityistavoite 4: Virasto pyrkii herättämään keskustelua riskienseurantakeskuksen havainnoista ja varmistamaan keskustelun hyödyllisyyden vaihtamalla näkemyksiä ja konsolidoimalla ne kohderyhmien ja edunsaajien kanssa. Virasto esitteli esiin nousevia riskejä ja työperäisiä sairauksia koskevan lähestymistapansa Pariisissa 16. lokakuuta järjestetyssä COST-MODERNET-kokouksessa. Viraston ja Saksan liikenneturvallisuusneuvoston yhteisesti organisoima työpaja järjestettiin Düsseldorfissa 6. marraskuuta pidetyssä A+A-konferenssissa. Erityistavoite 5: Virasto auttaa päättäjiä ja työterveys- ja työturvallisuustiedon tuottajia tukemaan paremmin yrityksiä siten, että virasto kerää kyselyin tosiaikaisia tietoja työterveyteen ja työturvallisuuteen liittyvästä hallinnoinnista ja alan keskeisistä uusista riskeistä. Kaikki uusia ja esiin nousevia riskejä koskevan eurooppalaisen yritystutkimuksen (ESENER) laadullista jälkitestausta koskevat raporttiluonnokset (yhteenvetoraportti, kansallinen yleiskatsaus ja keskeisiä havaintoja koskeva raportti) laadittiin valmiiksi julkaisua varten. Syyskuussa julkaistiin raportti, jossa analysoidaan työpaikkojen työturvallisuutta määrittäviä tekijöitä sekä terveyskäytäntöjä tietyissä jäsenvaltioissa (Analysis of the determinants of workplace occupational safety and health practice in a selection of EU Member States). Raportin tiivistelmä julkaistiin useilla kielillä. ESENER-2-tutkimuksen valmistelut etenivät suunnitelmien mukaisesti, kognitiiviset ennakkotestit mukaan lukien. Kenttätyö on suunniteltu toteutettavan vuonna 2014 ja ensimmäiset tulokset saadaan vuoden 2014 lopussa. Ensimmäiset julkaisut on määrä julkaista vuoden 2015 alussa. Erityistavoite 6: Virasto pyrkii saavuttamaan ajankohtaisen yhteisen näkemyksen työterveys ja -turvallisuusalan tutkimuksen painopisteistä, kannustamaan alan kansallisia tutkimuslaitoksia, jotta ne asettavat yhteisiä painopisteitä, tiedottavat toisilleen tuloksista ja edistävät työterveys ja -turvallisuusalan vaatimusten sisällyttämistä tutkimusohjelmiin. Raportti viraston tutkimuksen painopisteistä EU:ssa vuosiksi 2013–2020 julkistettiin ja esiteltiin verkossa kesäkuussa. Raporttiin sisältyi kansallisilta tietokeskuksilta ja seminaarien osallistujilta saatu palaute. Raporttiin kohdistettiin seurantaa 9.–10. lokakuuta järjestetyssä korkean tason seminaarissa, jossa käytiin keskustelua raportissa yksilöidyistä prioriteeteista, ja työterveys- ja työturvallisuusalan tutkimuksen koordinoinnin edistämistavoista vahvistettiin prioriteetit ja edistämistavat. Seminaari kokosi yhteen tutkimusrahoitusta antavien elinten, tutkimuslaitosten ja poliittisten päätöksentekijöiden edustajia Euroopan tasolta ja kansalliselta tasolta. TYÖYMPÄRISTÖÄ KOSKEVAT TIEDOT: HYVIÄ KÄYTÄNTÖJÄ KOSKEVIEN TIETOJEN JAKAMINEN TYÖPAIKALLA Erityistavoite 1: Virasto kehittää hyödyllisiä, käytännönläheisiä ja laadukkaita tietotuotteita Terveellinen työ -kampanjoita varten. Terveellinen työ -kampanja vuosille 2012 ja 2013: ”Yhteistyöllä riskit hallintaan” Kampanjan päätöstapahtuma järjestettiin 11. ja 12. marraskuuta yhdessä otsikolla ”Yhteistyöllä riskit hallintaan” järjestetyn Terveellinen työ -konferenssin kanssa. Osana päätöstapahtumaa järjestettiin kolme rinnakkaista seminaaria, joissa käsiteltiin vuosia 2012 ja 2013 koskeneeseen Terveellinen työ -kampanjaan liittyviä hyvistä käytännöistä myönnettäviä palkintoja, kampanjakumppaneiden vertailumenettelyä ja kampanjointiin liittyviä näkökohtia. ”Terveellinen työ – stressi hallinnassa” -kampanja vuosille 2014 ja 2015. Toimeksisaaja toimitti ensimmäisen väliraportin ”Stress and psychosocial risk management – portable application for micro and small enterprises” (stressin ja psykososiaalisten riskien hallinta – kannettava sovellus mikro- ja pienyrityksille). Raportissa esiteltiin pyynnön mukaisesti sovelluksen kolmen pääosion keskeiset piirteet sekä teknisiä näkökohtia kuvaava ”yhteisymmärryspöytäkirja”. Työperäisen stressin ja psykososiaalisten riskien kustannuksia käsittelevän raportin ”Costs of stress and psychosocial risks at work” lopullinen raporttiluonnos on sisäisessä tarkastus- ja editointivaiheessa. Psykososiaalisia riskejä käsittelevästä viraston ja Euroopan elin- ja työolojen kehittämissäätiön yhteisestä raportista toimitettiin lopullinen luonnos. Erityistavoite 2: Virasto lujittaa ennaltaehkäisyä antamalla hyödyllisiä ja käytännönläheisiä tietoja hyvistä käytännöistä ensisijaisilta aloilta ja ensisijaisista aiheista. ”Turvallisempaa ja terveellisempää työtä kaikenikäisille – työsuojelu työvoiman ikääntyessä” -hankkeen tarkoituksena on arvioida, millaisin edellytyksin viraston järjestelmissä voidaan ottaa huomioon työvoiman ikääntyminen ja varmistaa kaikille parempi ennaltaehkäisy koko työelämän keston ajaksi. Sopimus allekirjoitettiin kesäkuussa ja käynnistyskokous pidettiin Brysselissä 10. kesäkuuta. Kokouksen jälkeen toimeksisaaja laati alkuvaiheen raportin ja tarkisti koko hankkeen toteutusaikataulun. Heinäkuun lopussa saatiin ensimmäinen edistymisraportti, lokakuun alussa toimeksisaaja toimitti maakohtaiset välikatsaukset ja kattavan luettelon hyvistä käytännöistä. Edistymistä koskeva puolen päivän pituinen kokous järjestettiin 2. joulukuuta Euroopan parlamentissa. Vaarallisista aineista ja onnistuneesta kommunikaatiosta työpaikalla julkaistiin e-Facts-tiedote, joka täydensi vuonna 2012 julkaistua materiaalia (Napo-materiaalit, vastaukset usein esitettyihin kysymyksiin, ppt sekä REACH- ja CLP-asetuksiin liittyvät verkkosivuston osuudet ja virastoa koskevat linkit). Tiedotteessa annetaan vihjeitä työpaikalla käytävään onnistuneeseen vaarallisia aineita koskevaan tiedonvaihtoon, joka kattaa myös käyttöturvallisuustiedotteiden käytön. Lisäksi tiedotteessa esitetään luettelo lisätietolähteistä. Vuonna 2012 suoritettiin kansallisten tietokeskusten kyselytutkimus kansallisista aloitteista, jotka liittyvät REACH-asetuksesta ja työtyöterveys- ja työturvallisuusasioista vastaavien kansallisten viranomaisten väliseen yhteistyöhön. Kyselytutkimuksen tulokset annettiin johtavien työsuojelutarkastajien komitean (SLIC) Chemex-työryhmän käyttöön REACH-asetuksen ja työtyöterveys- ja työturvallisuusasioiden välisiä yhteyksiä koskevien työtarkastusohjeiden laadintaa varten. Erityistavoite 3: Virasto tukee ennaltaehkäisyä huolehtimalla siitä, että tietotuotteet ovat aina ajantasaisia. Lainsäädäntöä koskevan verkkosivusto-osion päivittämistä jatkettiin aihekeskuksen kanssa tehdyn sopimuksen mukaisesti. Tuoreimmat uudet tiedot koskevat sähkömagneettisista kentistä annettua direktiiviä 2013/35/EU. Erityistavoite 4: Virasto parantaa riskienarviointien toteuttamista ja laatua mikro- ja pienyrityksissä (1–49 työntekijää) lisäämällä tietoisuutta riskienarviointien tarpeellisuudesta ja siitä, miten arviointi tehdään. Virasto jatkoi sähköisen interaktiivisen riskinarviointivälineen (OiRA) kehittämishanketta sekä EU:n että jäsenvaltioiden tasolla. Sovelluksen peruskehitystyö saatiin lähes valmiiksi vuonna 2013. Työn aikana luotiin pieni määrä uusia toimintoja, joilla pyrittiin vastaamaan OiRA-kumppaneiden yksilöimiin tarpeisiin entistä paremmin. Virasto edisti ja kehitti hyvin aktiivisesti OiRA-yhteisöä, ja asianomaisia välineitä on otettu laajalti käyttöön kansallisella tasolla ja työmarkkinaosapuolten alakohtaisten neuvottelukomiteoiden kautta EU:n tasolla. Verkostoituminen ja koordinointi Kehitettiin edelleen kansallisten tietokeskusten verkostoa, viraston hallintoa ja yhteyksiä eurooppalaisiin sekä kansainvälisiin organisaatioihin. Kehitettiin hallinnollisia valmiuksia ehdokasmaissa ja mahdollisissa ehdokasmaissa (käyttötarkoitukseensa sidotut varat). Koordinoitiin ohjelmasuunnittelua ja arviointia. TIEDOTTAMINEN, KAMPANJOINTI JA EDISTÄMINEN Erityistavoite 1: Virasto lisää keskeisten kohderyhmien tietoisuutta riskien ennaltaehkäisyä koskevan yhteistyön tärkeydestä järjestämällä hajautetun yleiseurooppalaisen kampanjan. Vuonna 2013 virasto toteutti toista vuotta vuosia 2012 ja 2013 koskevaa Terveellinen työ -kampanjaansa otsikolla ”Yhteistyöllä riskit hallintaan”. Kampanjan päätapahtumat järjestettiin yhteistyössä EU:n puheenjohtajamaiden kanssa. Tapahtumiin lukeutuivat Euroopan hyvistä käytännöistä myönnettävien palkintojen jakotilaisuus sekä terveellistä työtä koskeva konferenssi. Kampanjaan liittyviä lehdistö-, viestintä- ja tiedotustoimia toteutettiin EU:n tasolla ja kansallisella tasolla. Virasto jatkoi myös kansallisista tietokeskuksista koostuvan verkostonsa tukemista toteuttamalla EU:n kampanja-avustusohjelmaa, johon kuuluu seminaarien, konferenssien ja tiedotustoimien järjestäminen sekä kampanjaesitteiden toimittaminen 24 kielellä. Kampanjakumppanuusohjelmaan kuului kumppaneiden aktiivinen sitoutuminen, kokousten järjestäminen ja kampanjaesitteiden toimittaminen. Ohjelma toi kampanjaan tärkeän lisäulottuvuuden, ja viraston verkkokampanjoinnin ”välinepaketti” tarjosi käytännön vinkkejä ja neuvoja kaikille, jotka halusivat järjestää työtyöterveys- ja työturvallisuusalan tiedotuskampanjan. Vuosia 2014 ja 2015 koskevan Terveellinen työ -kampanjan valmistelutoimiin sisältyi kampanjasuunnitelman laadinta, kampanjakuvan luominen ja keskeisen tiedotusmateriaalin laadinta (Napo-esittelyfilmi mukaan lukien). Myös vuosia 2012 ja 2013 koskevan Terveellinen työ -kampanjan riippumatonta ulkoista arviointia koskevat työt käynnistyivät. Erityistavoite 2: Virasto pyrkii pysymään – verkkosivusto mukaan luettuna – Euroopan ensisijaisena työterveys- ja työturvallisuusasioita koskevan tiedon lähteenä käyttämällä asianmukaisia viestintävälineitä ja -kanavia tavoiteltujen kohderyhmien saavuttamiseen. Tutkimus- ja kehitystoimia toteutettiin viraston uuden verkkostrategian tukemiseksi ja viraston verkkotoiminnan uudistamiseksi vuonna 2014. Samanaikaisesti virasto tuotti ja julkaisi verkkosisältöä ja jatkoi toimintansa edistämistä verkossa ja sosiaalisessa mediassa. Vuoden aikana järjestettiin tiedotustoimintaa ja viestintäkumppanuuksiin liittyviä toimintoja, joihin lukeutui yhteyksien lujittaminen Yritys-Eurooppa-verkoston kanssa. Vuoden 2013 julkaisuohjelmaan kuului lukuisia julkaisuja EU:n eri kielillä. Virasto jatkoi myös sähköistä interaktiivista riskinarviointivälinettä (OiRA) koskevan sivuston ja sovelluksen sekä Terveellinen työ -kampanjan sivuston ja sovelluksen kehittämistä. Erityistavoite 3: Virasto edistää vaikuttavalla tavalla tiedottamista tavoitelluille kohderyhmille tiedotus- ja viestintätoimien, tapahtumien ja näyttelyiden avulla. Vuoden aikana toteutettiin joukko lehdistö- ja viestintätoimia julkaisemalla tiedotteita ja lehtiartikkeleita ja järjestämällä lehdistötilaisuuksia, joiden avulla pyrittiin jakamaan esimerkiksi kolmannen työterveyttä ja työturvallisuutta koskevan mielipidekyselyn tuloksia. Muita aihealueita olivat: ennakoiva hanke ja vihreät työpaikat; CLP-asetus; ESENER-jälkianalyysit ja työterveys- ja työturvallisuusalan tiedotushankkeen makrotaloudelliset kustannukset; karsinogeenisiä aineita koskevat julkaisut. Opettajien käyttöön tarkoitetun Napo-verkkovälinepaketin levittämisstrategia pantiin onnistuneesti täytäntöön. OSHwiki-verkkosivustoa koskevan tiedotusstrategian ja tekijöiden rekrytointistrategian kehittämistä jatkettiin, samoin kuin sähköistä interaktiivista riskinarviointivälinettä (OiRA) koskevaa tiedottamista ja kehittäjien rekrytointistrategian edistämistä. Virasto laati esityksiä ja osallistui aktiivisesti tiettyihin eurooppalaisiin ja kansainvälisiin konferensseihin ja näyttelyihin lähettämällä tilaisuuksiin puhujia ja/tai virastoa esittelevän osaston ja/tai viraston kirjallisuutta. Vuotuinen yleinen toimintakertomus vuodelta 2012 ja muita julkaisuja (raportteja, tiedotteita, Napo-dvd:t jne.) sekä tiedotusmateriaalia jaettiin eri puolille Eurooppaa sekä sen ulkopuolelle kohdeyleisön tavoittamiseksi. EU:n neuvoston puheenjohtajavaltioiden (Irlanti ja Liettua) kanssa järjestettiin yhteistoimintaa. Tavoitteena oli edistää työterveys- ja työturvallisuuskysymysten asemaa puheenjohtajavaltioiden asialistalla.